CELEX: 32021D1777
Language: bg
Date: 2021-10-05 00:00:00
Title: Решение за изпълнение (ЕС) 2021/1777 на Съвета от 5 октомври 2021 година за разрешаване на Италия да прилага намалени ставки за данъчно облагане върху газьола, използван за отопление, и върху електроенергията доставяни в община Кампионе д’Италия

11.10.2021   
               
               
                  BG
               
               
                  Официален вестник на Европейския съюз
               
               
                  L 360/115
               
            
         РЕШЕНИЕ ЗА ИЗПЪЛНЕНИЕ (ЕС) 2021/1777 НА СЪВЕТА
         от 5 октомври 2021 година
         за разрешаване на Италия да прилага намалени ставки за данъчно облагане върху газьола, използван за отопление, и върху електроенергията доставяни в община Кампионе д’Италия
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за функционирането на Европейския съюз,
         като взе предвид Директива 2003/96/ЕО на Съвета от 27 октомври 2003 г. относно преструктурирането на правната рамка на Общността за данъчно облагане на енергийните продукти и електроенергията (1), и по-специално член 19 от нея,
         като взе предвид предложението на Европейската комисия,
         като има предвид, че:
         
                     (1)
                  
                  
                     С писмо от 7 август 2020 г. Италия поиска разрешение за срок от 1 януари 2021 г. до 31 декември 2026 г. да прилага в съответствие с член 19 от Директива 2003/96/ЕО намалени ставки за данъчно облагане върху газьола, използван за отопление, и върху електроенергията, доставяни в община Кампионе д’Италия. На 19 януари 2021 г. Италия представи допълнителни сведения и разяснения в подкрепа на искането.
                  
               
                     (2)
                  
                  
                     Община Кампионе д’Италия е италиански ексклав в Швейцария със силно ограничен географски обхват и малко на брой население. Районът е планински, което ограничава градското развитие, промишлените дейности и цялостната му достъпност. Предвид географското положение на Кампионе д’Италия, липсата ѝ на достъп до мрежата за природен газ и тежките ѝ климатични условия, разходите за доставка на енергийни продукти до Кампионе д’Италия са високи, независимо дали доставката се извършва от Швейцария, или от Италия. Освен това включването на Кампионе д’Италия в митническата територия на Съюза на 1 януари 2020 г. доведе до увеличение на разходите за енергия на домакинствата и предприятията. В допълнение, Кампионе д’Италия преминава през сериозна икономическа криза, която беше утежнена от пандемията от COVID-19.
                  
               
                     (3)
                  
                  
                     За да се смекчат високите разходи за доставка на енергия в Кампионе д’Италия, следва да се намали данъчното облагане върху определени енергийни продукти.
                  
               
                     (4)
                  
                  
                     Комисията направи преглед на исканата мярка и счете, че тя не нарушава конкуренцията, не възпрепятства правилното функциониране на вътрешния пазар и не може да бъде смятана за несъвместима с политиката на Съюза в областта на околната среда, енергетиката и транспорта. Намалените ставки за данъчно облагане както върху газьола, така и върху електроенергията остават равни на или по-високи от минималните равнища на данъчно облагане, определени в Директива 2003/96/ЕО, и биха компенсирали частично увеличените разходи за енергия в общината Кампионе д’Италия. Намалението на данъка не може да се ползва съвместно с други видове данъчни намаления.
                  
               
                     (5)
                  
                  
                     Затова на Италия следва да бъде разрешено да прилага намалени данъчни ставки върху газьола, използван за отопление, и върху електроенергията, доставяни в община Кампионе д’Италия.
                  
               
                     (6)
                  
                  
                     За да се гарантира постигането на целите, преследвани с мярката за дерогация, и по-специално тези за избягване на неблагоприятните последици от настоящите икономически, социални и географски условия в Кампионе д’Италия и за осигуряване на равнопоставени условия на конкуренция чрез намаляване на високите разходи за енергия, е целесъобразно настоящото решение да се прилага от 1 януари 2021 г. Като се предвижда прилагане от дата, предхождаща влизането в сила на мярката за дерогация, се зачитат легитимните очаквания на участниците на пазара и на физическите лица, тъй като мярката за дерогация не засяга техните права и задължения.
                  
               
                     (7)
                  
                  
                     Всяко разрешение, предоставено по силата на член 19, параграф 2 от Директива 2003/96/ЕО, трябва да е строго ограничено във времето. За да се обезпечи достатъчна степен на сигурност за община Кампионе д’Италия, разрешението следва да се предостави за срок от шест години. За да не бъде застрашено обаче бъдещото общо развитие на действащата нормативна уредба, е подходящо да се предвиди, че ако Съветът, като действа на основание на член 113 от Договора за функционирането на Европейския съюз, въведе изменена обща система за данъчно облагане на енергийните продукти, с която настоящото разрешение няма да бъде съобразено, настоящото разрешение следва да спре да се прилага на датата, на която започнат да се прилагат тези общи разпоредби.
                  
               
                     (8)
                  
                  
                     Настоящото решение не засяга прилагането на правилата на Съюза относно държавните помощи,
                  
               ПРИЕ НАСТОЯЩОТО РЕШЕНИЕ:
         
            Член 1
            На Италия се разрешава да прилага намалени ставки за данъчно облагане върху газьола, използван за отопление, и върху електроенергията, доставяни в община Кампионе д’Италия, при условие че са спазени минималните равнища на данъчно облагане, посочени в членове 9 и 10 от Директива 2003/96/ЕО.
         
         
            Член 2
            Настоящото решение се прилага от от 1 януари 2021 г. до 31 декември 2026 г.
            Ако обаче Съветът, като действа на основание на член 113 или на друга относима разпоредба от Договора за функционирането на Европейския съюз, въведе изменена обща система за данъчно облагане на енергийните продукти, с която разрешението, предоставено по силата на член 1 от настоящото решение, няма да е съобразено, настоящото решение престава да се прилага на датата, от която започнат да се прилагат тези общи разпоредби.
         
         
            Член 3
            Адресат на настоящото решение е Италианската република.
         
         
            Съставено в Люксембург на 5 октомври 2021 година.
            
               
                  За Съвета
               
               
                  Председател
               
               A. ŠIRCELJ
            
         
         
            (1)  ОВ L 283, 31.10.2003 г., стр. 51.